**BÉKÉS MEGYEI ÖNKORMÁNYZATI HIVATAL**

SZAKMAI FELÜGYELETI

OSZTÁLY

5601 Békéscsaba, Derkovits sor 2. , Pf.: 118

## E l ő t e r j e s z t é s

**Békés Megye Képviselő-testülete**

2010. december 17-i ülésére

**Tárgy: A Békés Megyei** **Szociális, Gyermekvédelmi Rehabilitációs és Módszertani Központ Területi Gyermekvédelmi Szakszolgálata** **(Békéscsaba) által működtetett Békés, Kinizsi u. 2/2. sz. alatti, utógondozói ellátást nyújtó külső férőhely működési engedélyének módosítása**

**Tisztelt Képviselő-testület!**

A gyermekek védelméről és a gyámügyi igazgatásról szóló 1997. évi XXXI. törvény 53/A. § szerint a gyámhivatal által elrendelt utógondozói ellátás keretében a fiatal felnőtt számára biztosítani kell szükség esetén a teljes körű ellátást ésaz önálló élet megkezdéséhez szükséges személyre szóló tanácsadást, a társadalomba való beilleszkedés elősegítése érdekében segítségnyújtást. Az utógondozói ellátást nevelőszülő, gyermekotthon, utógondozó otthon vagy az általuk, illetve a területi gyermekvédelmi szakszolgálat által működtetett, lakhatást nyújtó külső férőhely, különösen albérlet vagy egyéb hely biztosítja.

Tehát, a gyermekvédelmi gondoskodásban lévő, már nagykorúvá vált fiatalok esetében - ha a gyámhivatal elrendeli - az utógondozói ellátás biztosítása a gyermekvédelmi szakellátás keretein belül a megyei önkormányzatok kötelező feladata.

Békés Megye Képviselő-testülete gyermekvédelmi feladatának ellátása során törekszik a korszerű és egyéni szükségleteknek megfelelő ellátás mindenkori biztosítására, mely a változó igényekhez való alkalmazkodás mellett feltételezi az intézményrendszer és a nevelőszülői hálózat kapacitásainak optimális kihasználtságára való törekvést is.

Gyermekvédelmi rendszerünkben 2010. évben 79 fő nagykorú fiatal gondozását látjuk el, a nevelőszülői hálózat és egyéb külső férőhely (elsősorban saját tulajdonú ingatlan) mellett, az intézményrendszeren belüli külső férőhelyes lakásotthonokban. Tekintettel arra, hogy 2011. évben további 55 fő válik nagykorúvá, akiknek az utógondozói ellátását előreláthatólag törvényileg biztosítanunk kell, valamennyi elhelyezési lehetőséget bővíteni szükséges. A nevelőszülői hálózat fejlődése folyamatos, mint ahogyan a fiatalok saját tulajdonú ingatlanhoz jutásának segítése is.

Szükségesnek látszik azonban emellett a külső férőhelyeket működtető lakásotthonok kapacitásának minimális bővítése is, az elhelyezések jogszerű megoldása érdekében.

Áttekintve a gyermekvédelmi szakellátás rendszerét, előnyösnek látszik Békésen, a Kinizsi u 2/2. sz. alatti utógondozói külső férőhelyként működő lakásotthonban, a jelenlegi 8 férőhely 12 férőhelyre történő módosításának kezdeményezése. A férőhely bővítése segíti a kiugróan magas létszámú utógondozói ellátottak elhelyezését, ugyanakkor plusz normatíva bevételt biztosít.

A Békés, Kinizsi u 2/2. sz. alatti utógondozói külső férőhelyként működő lakásotthon a 15/ 1998. (IV. 30.) NM rendelet 124. § (4) bekezdés alapján a tervezett elhelyezési feltételeknek megfelel. Az ingatlan tárgyi feltételei adottak a bővítésre, mely plusz költséget nem jelent, további humánerőforrás vonzata sem jelentkezik.

Kérem a tisztelt Képviselő-testületet, hogy az előterjesztést tárgyalja meg és a határozati javaslat alapján hozza meg döntését.

**Határozati javaslat:**

**Békés Megye Képviselő-testülete** kezdeményezi a Békés Megyei Közigazgatási Hivatal Szociális és Gyámhivatalánál a Békés Megyei Szociális, Gyermekvédelmi Rehabilitációs és Módszertani Központ Területi Gyermekvédelmi Szakszolgálata által működtetett Békés, Kinizsi u. 2/2. sz. alatti, utógondozói ellátást nyújtó külső férőhelyműködési engedélyének módosítását, a meglévő 8 férőhely 12 férőhelyre történő bővítése miatt.

### Felelős: Farkas Zoltán, elnök

### Czégény Gyula, osztályvezető

Sziszák Katalin, intézményvezető

**Határidő:** 2010. december 29.

Békéscsaba, 2010. december 2.

**Czégény Gyula**

osztályvezető